Vrou steeds kritiek ná Lephalale-plaasaanvalDrs. Werner en Mariette Emslie. Foto: Via Facebook Dr. Mariëtte Emslie (55), die vrou wat gewond is tydens die plaasaanval waarin haar man, dr. Werner Emslie (55), Woensdagaand in Limpopo doodgeskiet is, se toestand is steeds kritiek, maar stabiel. Sanet Dippenaar, woordvoerder van die Muelmed-hospitaal in Pretoria, het Vrydag haar toestand aan Maroela Media bevestig. Dippenaar het gesê Mariëtte word in die waakeenheid onder verdowing gehou totdat sy sterk genoeg is om ŉ operasie te ondergaan. Dr. Victor Emslie (53), Werner se broer wat as die familie se woordvoerder optree, het gesê die aanval en Werner se moord het hul familie platgeslaan. Victor het gesê sy broer was ŉ besige mens wat aktief betrokke was in gemeenskap en onder meer op Laerskool én Hoërskool Ellisras se beheerliggaam gedien het. “Hy was energiek, positief en het altyd ŉ grappie gehad. Hy kon verskeie balle tegelyktydig in lug hou en was intens betrokke by sy familie en gesin,” het Victor Vrydag aan Maroela Media gesê. Maroela Media het vroeër berig die aanval het Woensdag om 20:00 op die egpaar se plaas in die Afguns-omgewing buite Lephalale (Ellisras) plaasgevind. Mariëtte is ŉ algemene praktisyn op die dorp en Werner was ŉ geliefde boer en dokter in bedryfsgesondheid. Vier aanvallers, waarvan twee met vuurwapens gewapen was, het op die egpaar se plaas toegeslaan en Werner summier doodgeskiet terwyl hy buite sy huis op die stoep gesit het. Mariëtte en die egpaar se dogter, Barbara (19), ŉ eerstejaar mediese student aan Tukkies in Pretoria, was in die huis. Die aanvallers het hulle in die huis oorval en gedwing om die kluis uit te wys. Mariëtte is tydens die voorval in die maag geskiet, met pangas aangerand en met die vuis in haar gesig geslaan. Barbara is vasgebind voordat die aanvallers in die egpaar se splinternuwe bakkie op die vlug geslaan het met twee vuurwapens. Die bakkie is later ŉ paar kilometer van die plaas verlate gevind. Van daar het die aanvallers glo in ŉ ander voertuig verder gevlug. Barbara kon daarin slaag om los te kom waarna sy hulp ontbied het en haar ma bygestaan het. Barbara is nie tydens die voorval ernstig beseer nie. Mariette is in ŉ kritieke toestand na die Mediclinic Lephalale gehaas. Die koeël het haar lewer getref en sy moes ŉ noodoperasie ondergaan om die bloeding te stop. SA CAN (Community Action Network) en AfriForum het ŉ helikopter van Netcare 911 uit Gauteng laat kom om haar na die Muelmed-hospitaal in Pretoria te neem vir behandeling en sy is Donderdag in die vroeë oggendure opgeneem. Werner het ŉ passie vir boer en die buitelewe gehad. Hy het met beeste geboer en in ŉ stadium met boerperde geteel. Werner laat sy vrou, dogter, en seun Grant, ŉ 25-jarige meganiese ingenieur van Pretoria, agter. Hy laat ook sy ouers, Guy (83) en Blanche (82) Emslie, en broers, Victor, Don (49) en Robert (59) agter. Lt.kol. Moatshe Ngoepe, provinsiale polisiewoordvoerder van Limpopo, het aan Maroela Media gesê niemand is nog in verband met die voorval in hegtenis geneem nie en die volskaalse soektog na die verdagtes duur voort. Die Lephalale-polisie ondersoek ŉ plaasmoordsaak.